אלנה צ'אושסקו

אלנה (לנוצה) צ'אושסקו (ברומנית: Elena Ceaușescu‏; 7 בינואר 1916 – 25 בדצמבר 1989) הייתה קומוניסטית רומנייה, רעייתו של ניקולאה צ'אושסקו ודמות חשובה בשלטון הקומוניסטי הרומני, שמילאה תפקיד של סגנית ראשונה של ראש ממשלת רומניה. אלנה צ'אושסקו הודחה יחד עם בעלה במהפכה הרומנית (1989) ולאחר משפט מהיר הוצאה להורג. אלנה נולדה במשפחת פטרסקו, בכפר פטרשט (Petrești, Dâmbovița) שברומניה. הוריה היו איכרים עובדי אדמה, שגם עסקו במסחר זעיר. לאלנה היה רק אח אחד, גדול ממנה, שהתחתן ועבר לבוקרשט. אלנה למדה בבית ספר יסודי בפטרשט ובגיל 14, בהיותה בכיתה ד' של הגימנסיה (כיתה ח'), נכשלה בלימודים והצליחה רק במקצועות מלאכה, מוזיקה וספורט. היא סיימה את הלימודים בבית הספר התיכון ללא תעודת בגרות. לאחר שנתיים של עבודה בשדה עברה לבוקרשט, לגור עם אחיה ורעייתו והתחילה לעבוד כפועלת פשוטה בבית חרושת לתרופות. בהמשך קיבלה עבודה כמתלמדת בבית חרושת לטקסטיל. ב-1937 הצטרפה למפלגה הקומוניסטית הרומנית. מרין צ'אושסקו, אחיו של ניקולאה צ'אושסקו, הכיר בין ניקולאה ובין אלנה באביב 1939 והשניים שמרו על קשר. באוגוסט, בחגיגה, שהתארגנה ב"פארק השמחה", בבוקרשט, נבחרה אלנה למלכת החגיגה. אלנה ביקרה כמה פעמים במחנה הריכוז בטרגו ז'יו, שם היו עצורים אחיה הגדול וניקולאה צ'אושסקו. לאחר הפיכת 23 באוגוסט 1944 נבחרה אלנה להיות בוועד המרכזי של איחוד הנוער הקומוניסטי, חרף העובדה שעבדה כלבורנטית פשוטה. ב-23 בדצמבר 1947 נישאו אלנה פטרסקו וניקולאה צ'אושסקו. אלנה קיבלה עבודה כמזכירה במשרד החוץ, אך פוטרה בגלל אי כשירות לתפקיד. במקביל לעלייתו של בעלה בדרגות המנגנון השלטוני של רומניה הקומוניסטית, התחילה גם אלנה לקבל תפקידים חשובים יותר ויותר. ב-7 בפברואר 1948 נולד לזוג צ'אושסקו הבן הראשון, ולנטין צ'אושסקו. ב-1 במרץ 1949 נולדה הבת, זויה צ'אושסקו וב-1 בספטמבר 1951 נולד הבן הצעיר, ניקו צ'אושסקו. ב-1957 אלנה צ'אושסקו התחילה לעבוד כחוקרת במכון למחקרים כימיים בבוקרשט. במרץ 1964 נרשמה ללימודי דוקטורט בכימיה ובנובמבר מונתה למנהלת מכון המחקרים. ב-1965 אלנה צ'אושסקו התמנתה לחברה בוועד הלאומי למחקר מדעי. בדצמבר 1967 הוענק לאלנה צ'אושסקו תואר של "דוקטור מהנדס". בהמשך קבלה גם תואר פרופסור לכימיה. ב-1968 היא הפכה לחברה בוועד המוניציפלי של בוקרשט במסגרת המפלגה הקומוניסטית הרומנית. בדיעבד התברר כי מחקריה פורצי הדרך בכימיה היו פרי רשת הריגול הרומנית שגנבה מאמרים מאוניברסיטאות במערב טרם פרסומם, ופרסמה אותם תחת שמה של צ'אושסקו. בשנות ה-70 זכתה צ'אושסקו לקידום מהיר בהיררכיה השלטונית ברומניה. ב-1972 נבחרה צ'אושסקו להיות חברה בוועד המרכזי של המפלגה הקומוניסטית הרומנית וחברה בוועד הפועל של המועצה הלאומית למדע וטכנולוגיה. ב-1973 היא נבחרה להיות חברה במועצה העליונה לפיתוח כלכלי וסוציאלי וב-1974, כהכרה בפועלה המדעי, היא התקבלה כחברה באקדמיה הרומנית. בשנת 1974 היא ניהלה שיחות מדיניות עם בכירים במדינות אחרות, למרות שלא נשאה באופן רשמי בתפקיד מתאים. בהמשך היא נבחרה גם לוועד הפועל הפוליטי של המפלגה הקומוניסטית הרומנית ובתחילת 1977 נבחרה ללשכה המתמדת של הוועד הפועל הפוליטי וקיבלה את האחריות על המינויים במפלגה. משלב זה נחשבה אלנה צ'אושסקו לשנייה במפלגה הקומוניסטית הרומנית רק לבעלה, ניקולאה צ'אושסקו. בשנת 1979 היא ניהלה מבצע להחלפת כרטיסי החבר במפלגה הקומוניסטית ברומניה, שנחשב על ידי פרשנים למבצע טיהור פוליטי. בשנות ה-80 הייתה סגן ראשון לראש הממשלה, שרת המדע וראש האקדמיה למדעים. במהלך המהפכה הרומנית אלנה צ'אושסקו נותרה ברומניה בעת שבעלה היה בביקור באירן, וככל הנראה היא הייתה אחראית להוראה לירות במפגינים. לאחר שהמחאות התגברו, צ'אושסקו ובעלה ברחו מבוקרשט במסוק, אך נתפסו ונעצרו באזור טרגובישטה. השניים הועמדו בפני בית משפט מאולתר ולאחר משפט מהיר נידונו למוות והוצאו להורג. ב-1986, ראשי המפלגה הקומוניסטית באזור בוזאו העניקו לאלנה צ'אושסקו, לרגל יום הולדתה, מתנת תכשיטי ענבר מקומי במסגרות כסף, סט שכלל תליון, זוג עגילים וטבעת. אחרי המהפכה הושבו התכשיטים והוצבו במוזיאון הענבר בקולצי. בתקשורת הזרה נטען שצ'אושסקו נהגה לארגן מלכודות מין לשרים רומנים ודיפלומטים זרים, בהם הסריטה את האישים בקיום יחסים עם נשים רומניות. 2014 – התמונה Untitled (Elena Ceausescu) מאת הצייר אדריאן גניה Tiranul מאת Lavinia Betea, Florin-Răzvan Mihai, Ilarion Țiu, הוצאת Cetatea de Scaun,‏ 2015. מדיה וקבצים בנושא אלנה צ'אושסקו בוויקישיתוף Elena Ceausescu (באנגלית) Consiliul național pentru studierea arhivelor securității, עמודים 138 - 139 (ברומנית) אלנה צ'אושסקו, באתר "Find a Grave" (באנגלית) אלנה צ'אושסקו, במסד הנתונים הקולנועיים IMDb (באנגלית) אלנה צ'אושסקו, במסד הנתונים הקולנועיים KinoPoisk (ברוסית) תהילה עופר, אלנה: התופרת שהיתה לשליטה, מעריב, 24 בדצמבר 1989 השטן ואשתו גרים בבוקרשט, פרופסור מיכאל הר-סגור מספר על שלטונם של הזוג צ'אושסקו בתוכנית הרדיו "שעה היסטורית" דורית לנדס, השלטון נשאר במשפחה, מעריב, 1 באפריל 1977 רות גרובר, "צ'אושסקו מתכוון להתרחק עוד יותר מן הקו של הגוש הסובייטי", מעריב, 18 בנובמבר 1979 רומניה עושה להחיאת האופנה של פולחן האישיות, מעריב, 11 באפריל 1974 דורית לנדס, בבוקארשט מייחלים שסיירוס ואנס יביא עמו בשורה על מתן אשראי גדול, מעריב, 4 בדצמבר 1979 דורית לנדס, צ'אושסקו מחליף אישים בצמרת אך שומר לעצמו את כל הסמכויות, מעריב, 10 באפריל 1978 מייקל דובס, גב' צ'אושסקו מתמרנת כדי לחזק מעמד בעלה הנשיא, מעריב, 29 בספטמבר 1979 צ'אושסקו – הכל נשאר במשפחה, חדשות, 30 במרץ 1984 שאול בן חיים ונפתלי קראוס, לראשונה: חיילים הצטרפו למפגינים ברומניה, מעריב, 21 בדצמבר 1989 "ניקולאי, החיילים יירו בנו" - צעקה אלנה לפני ההוצאה להורג, חדשות, 7 בינואר 1990 Cel mai valoros chihlimbar de tip Rumanit din lume se va întoarce, curând, la Colți (ברומנית) אלנה - האם האגדית התגלתה כמכשפה רעה, מעריב, 26 בדצמבר 1989